Danmark får inden længe et nyt etnisk ældrecenter, når det tidligere plejehjem i Gislinge ved Holbæk omdannes til ældrecenter med særligt fokus på ældre med en anden etnisk baggrund end dansk. Det skriver dagbladet Nordvestnyt.

Manden bag initiativet er Emrah Tuncer, der er medlem af Holbæk Byråd for De Radikale samt folketingskandidat for partiet i Kalundborg-kredsen.

Intentionen er, at stedet skal drives med friplejeboliger, hvilket betyder, at borgere fra hele landet vil kunne søge dertil, hvis de er visiteret til en plads på et ældrecenter af deres kommune.

Gæstearbejdere er blevet gamle

Behovet for et særligt ældrecenter for personer med andet etnisk baggrund end dansk er, at de mange gæstearbejdere fra 1960'erne og 1970'erne er ved at blive gamle.

Ifølge Emrah Tuncer er mange ikke blevet godt nok integreret i det danske samfund, og de vil derfor ikke føle sig godt tilpas i et almindeligt dansk ældrecenter.

- Jeg synes, der er synd for nogle af de ældre. Det er ikke nok at få dækket de fysiske behov. Målet er at skabe et fællesskab for de ældre, siger Emrah Tuncer, der selv har tyrkisk baggrund, til Nordvestnyt.

Uanset etnisk baggrund og religion vil borgerne kunne søge en plads på centret. Men fokus vil være på at indrette stedet med muslimske værdier, etnisk mad, bederum og tv-kanaler, så borgere med indvandrerbaggrund vil føle sig bedre hjemme end på et dansk ældrecenter, skriver avisen.

Andre særlige plejecentre

Lokalpolitikeren har købt det tidligere plejehjem af Holbæk Kommune, og målet er at kunne åbne ældrecentret i slutningen af 2015 eller begyndelsen af 2016.

Ideen om plejehjem med specialtilbud er dog ikke helt ny. Siden 2013 har Københavns Kommunes Peder Lykke Centret på Amager fungeret som et mangfoldighedsplejehjem.

Det skete som led i, at man ville sikre, at kommunens plejehjem var et tilbud til alle ældre med forskellige interesser og ønsker og kost- og madvaner. Herunder fokus på ældre med anden etnisk baggrund end dansk i lokalområdet.

Sidste år fik hovedstadens bøsser, lesbiske, biseksuelle og transpersoner et plejehjem, hvor de kan bo sammen med andre, der har samme seksualitet eller kønsidentitet.